Uredba Sveta (ES) št. 399/94

z dne 21. februarja 1994

o posebnih ukrepih za suho grozdje

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker pri trženju suhega grozdja nastopajo težave kljub proizvodni pomoči in varstvenim ukrepom na meji, ki veljajo za ta proizvod; ker gre te težave v glavnem pripisati postopnemu slabšanju konkurenčnosti proizvoda; ker je za izboljšanje položaja treba uvesti ukrepe za izboljšanje njegove kakovosti in trženja;

ker je glede na pogoje proizvodnje, skladiščenja in predelave na vodilnem območju za proizvodnjo suhega grozdja prvega od teh ciljev mogoče doseči samo s poklicnim usposabljanjem zaposlenih v sektorju in z razvojem učinkovitejših postopkov za izvajanje dejavnosti, ki sledijo spravilu proizvoda; ker bo boljše razumevanje tržnih kanalov poleg tega pomagalo natančneje opredeliti preverjanja povečanj prodaje suhega grozdja, proizvedenega v Skupnosti;

ker je namen tako predvidenih ukrepov doseči cilje iz člena 39 Pogodbe; ker jih je torej treba obravnavati kot intervencijske ukrepe za urejanje trga; ker je treba ukrepe za poklicno usposabljanje in promocijo financirati iz prihrankov, ki izhajajo iz uporabe zadržanih stopenj iz člena 1(1) Uredbe Sveta (EGS) št. 1206/90 z dne 7. maja 1990, ki predpisuje splošna pravila za sistem proizvodne pomoči za predelano sadje in zelenjavo [4],

SPREJEL NASLEDNJO UREDBO:

Člen 1

V skladu s postopkom iz člena 4 se sprejmejo posebni ukrepi v zvezi s kakovostjo in promocijo suhega grozdja, proizvedenega v Skupnosti in zajetega v oznakah KN 08062011, 08062012, 08062091 in 08062092.

Ukrepi obsegajo:

- v zvezi s kakovostjo:

(a) ukrepe poklicnega usposabljanja;

(b) ukrepe za izboljšanje pogojev prevoza in skladiščenja;

(c) ukrepe za tehnični razvoj novih parametrov kakovosti in klasifikacije ter za razvoj učinkovitih postopkov izvajanja dejavnosti sušenja, čiščenja, sortiranja in skladiščenja na gospodarstvu ali v tovarni,

- v zvezi s promocijo:

(d) raziskavo evropskega trga;

(e) informacijski program, osredotočen na posebno naravo tega proizvoda Skupnosti, ki temelji na rezultatih zgoraj navedenih ukrepov.

Člen 2

1. Ukrepe iz člena 1 izvajajo reprezentativne skupine, ki imajo člane v različnih panogah te dejavnosti in ki ponudijo zagotovila, da bodo predlagani ukrepi pravilno izvajani. Reprezentativnost skupin se presoja glede na zastavljeni cilj.

Vendar pa lahko ukrepe iz točk (d) in (e) izvrši Komisija.

2. Skupnost prispeva do 70 % k financiranju ukrepov iz člena 1.

Vendar pa se za ukrepe iz točk (a), (d) in (e) iz člena 1 ta prispevek lahko poveča na 90 % za točko (a), na 100 % za točko (d), in na 100 % za točko (e).

Člen 3

Izdatki v zvezi z ukrepi iz člena 1 veljajo za intervencijske izdatke za ureditev kmetijskih trgov v smislu člena 3(1) Uredbe Sveta (EGS) št. 729/70 z dne 21. aprila 1970 o financiranju skupne kmetijske politike [5]. Sredstva se zagotovijo iz Oddelka za jamstva Evropskega kmetijskega usmerjevalnega in jamstvenega sklada (EKUJS).

Člen 4

Podrobna pravila za uporabo te uredbe se določijo v skladu s postopkom iz člena 22 Uredbe Sveta (EGS) št. 426/86 z dne 24. februarja 1986 o skupni ureditvi trga za predelano sadje in zelenjavo [6].

Člen 5

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 21. februarja 1994

Za Svet

Predsednik

G. Moraitis

[1] UL C 211, 5.8.1993, str. 20.

[2] Mnenje, podano dne 8. februarja 1994 (še ni bilo objavljeno v Uradnem listu).

[3] UL C 352, 30.12.1993, str. 29.

[4] UL L 119, 11.5.1990, str. 74.

[5] UL L 94, 28.4.1970, str. 13. Uredba, kakor je bila nazadnje spremenjena z Uredbo (EGS) št. 2048/88 (UL L 185, 15.7.1988, str 1).

[6] UL L 49, 27.2.1986, str. 1. Uredba, kakor je bila nazadnje spremenjena z Uredbo (EGS) št. 1569/92 (UL L 166, 20.6.1992, str. 5).

--------------------------------------------------